بادونو دي د زړه پر سر ويشتلي څراغونه

اوس د درويش دراني شعر لولو:

بيا په جنګ ښکاري هوا او څراغونه

خدايه وساتې رڼا او څراغونه

همدغه د درويش دراني خيال بارکوال صاحب په يوه بله بڼه سره پيلی دی او هم يې رديف د درويش دراني کارولی دی۔

د بارکوال صاحب په کتاب ( د مينې زړی) کې له غزلونو پرته مقيد او آزاد نظمونه هم شته چې ښې موضوعګانې يې ورته انتخاب کړي دي۔ د مور د مينې په نظم کې خو يې د مور مينه انتها ته رسولې ده۔ او آزاد شعرونه يې هم په تول پوره تللي دي، په دې مانا چې د آزاد شعر ټول اصول يې په کې مراعات کړي دي، او هرې موضوع ته يې له شاعرانه ديد نه کتلي دي۔

بارکوال صاحب نن هم د معاصر شعر په ښو شاعرانو کې شمار دی او سبا ته ترې تر دې هم د ښه شعر ويلو تمه کيدای شي۔ ځکه دا لا په خپل ړومبي کتاب کې ځان د مينې زړی بولي، دا به شين کيږي، بيا به ګل کيږي او بيا به مو ږ ته تر دې هم ښې او پخې ميوې راکوي۔

د بارکوال صاحب په شعرونو باندې ډېر څه ليکل کيدای شي، انشا الله په راتلونکې کې به پرې مفصله ليکنه کوم د اوس له پاره همدومره